钦定古今图书集成/明伦汇编/宫闱典/第042卷 > 《上言追尊甘夫人为昭烈皇后》诸葛亮
## 钦定古今图书集成/明伦汇编/宫闱典/第042卷 > 《上言追尊甘夫人为昭烈皇后》诸葛亮

《甘生后主》章武二年追谥“皇思夫人” 先主薨亮上言追尊为后。

皇思夫人履行修仁，淑慎其身。大行皇帝昔在上将，
嫔配作合，载育圣躬，大命不融。大行皇帝存时，笃义
垂恩，念皇思夫人神柩在远飘飖，特遣使者奉迎。会
大行皇帝崩。今皇思夫人神柩已到，又梓宫在道，园
陵将成，安厝有期。臣辄与太常臣赖恭等议：《礼记》曰：
“立爱自亲始，教民孝也；立敬自长始，教民顺也。”不忘
其亲，所繇生也。《春秋》之义，母以子贵。昔高皇帝追尊
太上昭灵夫人为昭灵皇后，孝和皇帝改葬其母梁
贵人，尊号曰恭怀皇后；孝愍皇帝亦改葬其母王夫
人，尊号曰灵怀皇后。今皇思夫人宜有尊号，以慰寒
泉之思，辄与恭等。案谥法宜曰昭烈皇后。《诗》曰：“榖则
异室，死则同穴。”故昭烈皇后宜与大“行皇帝合葬。臣
请太尉告宗庙，布露天下，具礼仪别奏。”